L’Agència Jove cerca nous voluntaris per al programa Conecta Joven 2015
2025-07-24

Els tècnics de l’Agència Jove de Burjassot ja estan treballant per a engegar la cinquena edició del Conecta Joven, un projecte integrador en el qual joves voluntaris ensenyen les nocions bàsiques d’Informàtica i Internet a persones majors o que, fins ara, no han tingut accés a les noves tecnologies. Amb l’objectiu d’estrényer cada vegada més la bretxa digital entre la ciutadania de Burjassot, aquest projecte és un dels més reeixits de l’Institut Municipal de Cultura i Joventut de Burjassot i, des de la seua posada en funcionament, ha aconseguit que, cada mes de juliol, centenars de persones aprenguen gratuïtament a manejar-se amb un ordinador i amb la xarxa de xarxes.

Amb l’objectiu de captar joves, d’entre 16 i 20 anys, que vulguen convertir-se en professors voluntaris, l’Agència Jove ha programat una reunió informativa sobre el programa Conecta Joven que se celebrarà el dimecres 29 d’abril, a les 18 h, en la Casa de Cultura. Els joves que es convertisquen en voluntaris rebran, inicialment, unes sessions de formació per a després saber aplicar les tècniques d’ensenyament en l’aula. Les classes de Conecta Joven es duran a terme, durant el mes de juliol, en horari de matí, en la Casa de Cultura.